麻黄州送李斯石銘二十一字
作者：劉敞
朝代：宋

paragraphs: 麻侯昔爲萊子國，海濱漁人獻文石。
云是秦始皇帝東巡碑，二十一字李斯迹。
桑田變海岸爲谷，此石亦沈滄海側。
浪翻水轉石段空，偶存數尺非人力。
文章雖傳失首尾，猶與史記無差忒。
字形訛缺非昔時，蟄龍病虺相排迮。
念昔屬車八十一，氣如虎狼食中國。
方士獻策通神仙，諛臣奮筆夸功德。
始皇未死名已滅，秦地初分石皆泐。
邇來似覺天意然，欲令後世羞其惑。
君不見夏禹九鼎傳三王，末年乃隨殷社亡。
時平往往暫一見，龍文玉鉉曾無傷。
聖賢作事宜萬代，事非聖賢多立壞。